‘BMCL’เศร้า5ปีไม่มีปันผลขอเวลาทำกำไร
BMCL ออกตัวขอโทษเข้าตลาด 5 ปียังจ่ายปันผลไม่ได้ รับปากปี 2558 มีลุ้นปันผล
11 ส.ค. 2554

BMCL ออกตัวขอโทษเข้าตลาด 5 ปียังจ่ายปันผลไม่ได้ รับปากปี 2558 มีลุ้นปันผล
นายสมบัติ กิจจาลักษณ์ กรรมการผู้จัดการบริษัท รถไฟฟ้ากรุงเทพ (BMCL) เปิดเผยว่า ต้องขอโทษผู้ถือหุ้นที่บริษัทไม่สามารถจ่ายอัตราผลตอบแทนได้หลังเข้าตลาดหุ้นเกือบ 5 ปีแล้ว เนื่องจากยังขาดทุนสะสมอยู่ 7,000 ล้านบาท และรายได้ไม่ได้เพิ่ม
ตั้งเป้ามีกำไรก่อนหักดอกเบี้ยและภาษี (อีบิต) เป็นบวกได้ตั้งแต่ไตรมาสแรกปี 2555 และคาดว่าปีนี้จะมีอีบิตดา 200 ล้านบาท และปี 2555 กว่า 300 ล้านบาท และเริ่มมีกำไรสุทธิตั้งแต่ปลายปี 2558 ซึ่งสามารถจ่ายปันผลจากการดำเนินการเป็นครั้งแรกปี 2559 ได้ ซึ่งบริษัทจะต้องล้างขาดทุนสะสมให้หมดก่อน โดยไม่ใช้ผลการดำเนินงานเป็นตัวล้างขาดทุนเพราะใช้เวลานาน
นายสมบัติ กล่าวว่า มีแผนปรับปรุงโครงสร้างหนี้หลังได้รับสัญญาส่วนต่อขยายสายสีม่วง ซึ่งหนี้ส่วนใหญ่เป็นหนี้ระยะยาวทั้งหมด 1.2 หมื่นล้านบาท อัตราดอกเบี้ย MLR+ 0.5 มีภาระดอกเบี้ยประมาณ 800 ล้านบาทต่อปี
สำหรับรายได้ไตรมาส 2 คาดขาดทุนลดลงจากไตรมาสแรกที่ขาดทุน 270 ล้านบาท เนื่องจากไตรมาสแรก อีบิตดาเป็นบวก 40 ล้านบาท ขณะที่รายได้ในปีนี้จะโต 8% มาอยู่ที่ 1,700 ล้านบาท จำนวนผู้โดยสารปีนี้จะเติบโต 45% ทั้งปี 2555 ตั้งเป้ารายได้โต 10% เนื่องจากจะมีการปรับราคาขึ้นประมาณเดือน ก.ค.ปีหน้า